4 in hof ná moord op swanger vrou | Netwerk24
Sadiqah Newman (26) is Donderdagaand doodgeskiet.Foto: Facebook
Vier verdagtes het Maandag in die landdroshof in Athlone verskyn weens die moord op ’n swanger vrou van Manenberg op die Kaapse Vlakte.
Sadiqah Newman (26) was glo Donderdagaand saam met haar 29-jarige vriend op pad om elektrisiteit te gaan koop toe op hulle geskiet is, sê kapt. Frederick van Wyk, polisiewoordvoerder.
Volgens Van Wyk is die vriend in die been gewond en het Newman etlike skietwonde opgedoen.
Sy was agt maande swanger. Sy het ook twee minderjarige kinders.
Raymondo Swartz, Danheiro van Rooyen, ’n derde man net bekend as Grant, en Phuthuma Mntunjani, ’n vrou, het Maandag in die hof verskyn in verband met die voorval.
Hulle is glo lede van die Dixie Boys-bende.
Die saak is tot volgende Maandag uitgestel. Hulle sal dan om borgtog kan aansoek doen.
Die polisie het Donderdagaand ná die skietery inligting opgevolg en die vier is toe in hegtenis geneem.
Die polisie se bende-eenheid het ná die skietery die verdagtes in Thambo Village in Manenberg gaan soek, sê Van Wyk.
Die polisie het op ’n vuurwapen beslag gelê. Ballistiese toetse sal bepaal of dit in die skietery gebruik is of nie.
Newman se familie kon nie dadelik vir kommentaar bereik word nie.
Die vuurwapen waarop die polisie beslag gelê het ná die skietvoorval.Foto: Verskaf
Meer oor: Athlone | Doodgeskiet | Swanger Vrou